**ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ**

**ΑΝΑΚΟΙΝΩΣΗ – ΚΑΤΑΓΓΕΛΙΑ**

**Την Πολιτική απόφαση της κυβέρνησης να ιδιωτικοποιήσει το χώρο της υγείας, απολύοντας χιλιάδες εργαζόμενους και παραχωρώντας τμήματα του νοσοκομείου σε εργολάβους, «τρέχει» να υλοποιήσει η Διοίκηση του νοσοκομείου Χαλκίδας.**

Καταγγέλλουμε τον Διοικητή κο Χατζημαργαρίτη για τον τρόπο που έφερε τις εισηγήσεις για τους διαγωνισμούς στη φύλαξη και στην καθαριότητα, στο Διοικητικό Συμβούλιο του νοσοκομείου και τις κινήσεις που μεθοδεύει, προκειμένου να μην έχει αντιδράσεις από τους εργαζόμενους και να είναι αρεστός στην 5η ΥΠΕ και στην Κυβέρνηση.

Με τηλεδιάσκεψη και σε απογευματινή συνεδρίαση, φοβούμενος αντιδράσεις, έσπευσε να περάσει τις εισηγήσεις προκειμένου να πάρει την έγκριση για τους διαγωνισμούς. Έγκριση που κατάφερε να πάρει κατά πλειοψηφία.

**Προφανώς ξεχνάει ο Διοικητής ότι:**

**1. οι εργαζόμενοι στο Νοσοκομείο μας,** στη Φύλαξη και την Καθαριότητα **εργάζονται ανελλιπώς** και χωρίς κάποια διακοπή της εργασίας τους (με ΣΟΧ αλλά και παρατάσεις αυτών) **για μεγάλο χρονικό διάστημα, καλύπτοντας πάγιες και διαρκείς ανάγκες, ενώ είναι μεγάλη η συνεισφορά τους σε όλη την περίοδο της πανδημίας.**

**2. υπήρξε δημοσιονομικό όφελος, όταν οι εργαζόμενοι προσλήφθηκαν μέσω ΑΣΕΠ,** στο παλαιό Νοσοκομείο και μάλιστα με υπολογισμένο όφελος **σε σχέση με τη δαπάνη στις εργολαβικές εταιρείες,** με το ποσό **περίπου των 150.000 ευρώ, ετησίως.** Μάλιστα το ΑΣΕΠ εξέτασε και ενέκρινε αν υπάρχει δημοσιονομικό όφελος που ως γνωστόν αποτελεί προαπαιτούμενο για να προχωρήσει στην έγκριση της προκήρυξης.

Έκπληξη μας προκαλεί αυτή η βιασύνη του Διοικητή που, χωρίς νέα οικονομοτεχνική μελέτη που να αποδεικνύει ότι η λύση των εργολάβων αποτελεί οικονομικότερη λύση, αποφασίζει να πάει σε διαγωνιστικές διαδικασίες για εργολαβικές εταιρείες. Τη στιγμή που ο ίδιος ο Υπουργός Υγείας, δήλωσε στη Βουλή, ότι «εάν οι οικονομοτεχνικές μελέτες για τους Εργολάβους είναι ακριβότερες, τότε θα συνεχίσουν με παρατάσεις οι Ατομικές Συμβάσεις». Δηλαδή κατά τον Υπουργό πρέπει να προτιμηθεί η οικονομικότερη λύση.

**Ας μας απαντήσει ο Διοικητής:**

με ποιες οικονομοτεχνικές μελέτες, για τη φύλαξη και την καθαριότητα, πάει στην οικονομικότερη λύση που για αυτόν είναι οι εργολάβοι;

με ποιον τρόπο θα διασφαλίσει ότι ο εργολάβος θα κρατήσει το έμπειρο προσωπικό που ήδη εργάζεται στο νοσοκομείο μας, πράγμα που υποσχέθηκε στους εργαζόμενους;

γιατί δεν ελήφθη υπόψη το έγγραφο του προϊσταμένου Επιστασίας, με το οποίο ενημερώνει τη Διοίκηση για το απαραίτητο προσωπικό που απαιτείται ώστε να λειτουργήσουν αποτελεσματικά οι υπηρεσίες καθαριότητας, φύλαξης και ιματισμού;

Σήμερα εργάζονται στη φύλαξη του νοσοκομείου 14 συνάδελφοί μας, ενώ στην καθαριότητα 42, αριθμός που δεν επαρκεί να καλύψει τις πάγιες ανάγκες, με αποτέλεσμα να αναγκάζεται η υπηρεσία να τους οφείλει πολλά ρεπό και πολλές ημέρες κανονικής άδειας.

Στις προκηρύξεις ζητούνται 12 άτομα στη φύλαξη και 40 στην καθαριότητα, αριθμός μικρότερος από τα άτομα που εργάζονται σήμερα και που ήδη δεν επαρκούν.

Πώς διασφαλίζεται ότι με τον αριθμό προσωπικού που ζητείται να απασχολεί ο εργολάβος θα τηρείται η κείμενη εργατική νομοθεσία;

Στεκόμαστε στο πλευρό όλων των συναδέλφων και για εμάς η απόφαση της Κυβέρνησης για την επαναφορά των Εργολάβων αποτελεί «αιτία πολέμου». Οι συνάδελφοι που δούλεψαν στο παλαιό νοσοκομείο με εργολάβο ήταν αρκετούς μήνες απλήρωτοι, με το βούρδουλα της εργοδοσίας πάνω από τα κεφάλια τους. Ήρθε η ώρα να κάνουμε τα λόγια ΠΡΑΞΕΙΣ…

Διεκδικούμε την εκδίωξη όλων των εργολάβων και να διασφαλιστούν οι θέσεις εργασίας των συναδέλφων στη φύλαξη και την καθαριότητα. Προσλήψεις και μονιμοποίηση του προσωπικού, γιατί μόνο έτσι θα καλυφθούν οι πάγιες και διαρκείς ανάγκες στην καθαριότητα και τη φύλαξη.

Διεκδικούμε τη μονιμοποίηση όλων των Συμβασιούχων, οι οποίοι καλύπτουν πάγιες και διαρκείς ανάγκες και δικαιούνται την μονιμοποίησή τους.

Καλούμε τους συναδέλφους με ΣΟΧ, το επικουρικό και όλο το προσωπικό να στηρίξει αυτές τις διεκδικήσεις. Να οργανωθεί ο αγώνας ώστε κανένας συνάδελφος να μην απολυθεί. Έξω οι εργολάβοι από τα νοσοκομεία!

**Για το ΔΣ**

**Η Πρόεδρος:                                                 Η Γραμματέας:**

       Ιωάννου Ιωάννα                                                 Μέριανου Χρυσούλα